EL Επίσημη Εφημερίδα της Ευρωπαϊκής Ένωσης C 144/52

Προσφυγή της 7ης Μαρτίου 2017 — Troszczynski κατά Κοινοβουλίου

(Υπόθεση T-148/17)

(2017/C 144/71)

Γλώσσα διαδικασίας: η γαλλική

Διάδικοι

Προσφεύγουσα: Mylène Troszczynski (Noyon, Γαλλία) (εκπρόσωπος: M. Ceccaldi, δικηγόρος)

Καθού: Ευρωπαϊκό Κοινοβούλιο

Αιτήματα

Η προσφεύγουσα ζητεί από το Γενικό Δικαστήριο:

— να ακυρώσει την απόφαση των Κοσμητόρων του Ευρωπαϊκού Κοινοβουλίου της 6ης Ιανουαρίου 2017, καθόσον διατηρεί σε ισχύ την απόφαση του Γενικού Γραμματέα της 23ης Ιουνίου 2016, με την οποία υποχρεώνεται η Mylème Troszczynski να επιστρέψει ποσό ύψους 56 554 ευρώ·

— να ακυρώσει την απόφαση του Γενικού Γραμματέα του Ευρωπαϊκού Κοινοβουλίου της 23ης Ιουνίου 2016, η οποία εκδόθηκε κατ’ εφαρμογήν των άρθρων 33, 43, 62, 67, 68 της αποφάσεως 2009/C 159/01 του Προεδρείου του Ευρωπαϊκού Κοινοβουλίου, της 19ης Μαΐου και 9ης Ιουλίου 2008, «σχετικά με τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου», όπως έχει τροποποιηθεί, και με την οποία διαπιστώνεται οφειλή της προσφεύγουσας ύψους 56 554 ευρώ λόγω ποσών που της καταβλήθηκαν αχρεωστήτως στο πλαίσιο της βουλευτικής επικουρίας, αιτιολογείται η απαίτηση εισπράξεώς της και διατάσσεται ο αρμόδιος διατάκτης να προβεί, σε συνεργασία με τον υπόλογο του θεσμικού οργάνου, στην ανάκτηση του ποσού αυτού βάσει του άρθρου 68 των μέτρων εφαρμογής και των άρθρων 78, 79 και 80 του δημοσιονομικού κανονισμού (ΔΚ)·

— να ακυρώσει το αριθ. 2016-888, μη χρονολογημένο, χρεωστικό σημείωμα με το οποίο γνωστοποιείται στην προσφεύγουσα η βεβαίωση οφειλής της κατόπιν αποφάσεως του Γενικού Γραμματέα της 23ης Ιουνίου 2016, περί επιστροφής αχρεωστήτως καταβληθέντων χρηματικών ποσών λόγω βουλευτικής επικουρίας κατά το άρθρο 68 των μέτρων εφαρμογής του καθεστώτος των βουλευτών του Ευρωπαϊκού Κοινοβουλίου και τα άρθρα 78, 79 και 80 του ΔΚ·

— να ακυρώσει το χρεωστικό σημείωμα της 29ης Ιουνίου 2016·

— να καταδικάσει το Ευρωπαϊκό Κοινοβούλιο στο σύνολο των δικαστικών εξόδων·

— να υποχρεώσει το Ευρωπαϊκό Κοινοβούλιο να καταβάλει στην Mylène Trosczcynski, σε απόδοση των δυναμένων να αναζητηθούν εξόδων, το ποσό των 50 000,00 ευρώ.

Λόγοι και κύρια επιχειρήματα

Τα ποσά που αποτελούν αντικείμενο της υπό κρίση διαφοράς αφορούν τη σύμβαση εργασίας αορίστου χρόνου που συνάφθηκε μεταξύ της προσφεύγουσα και τοπικού βοηθού της, ασκούντος καθήκοντα κοινοβουλευτικού βοηθού με καθεστώς πλήρους απασχολήσεως στο κράτος μέλος όπου εξελέγη η εν λόγω προσφεύγουσα. Το καθού, όμως, αμφισβητεί, βάσει ορισμένων ενδείξεων σχετικών με τα καθήκοντα που ασκεί ο τοπικός βοηθός στο πλαίσιο του πολιτικού κόμματος στο οποίο ανήκει η προσφεύγουσα, ότι η εν λόγω προσφεύγουσα δεν τήρησε τις υποχρεώσεις που απορρέουν από τα άρθρα 33, 43 και 62 των μέτρων εφαρμογής του καθεστώτος των βουλευτών του Ευρωπαϊκού Κοινοβουλίου des mesures d’applications du statut des députés.

Προς στήριξη της προσφυγής της, η προσφεύγουσα διατείνεται ότι, εν προκειμένω, οι επίμαχες πράξεις ενέχουν πλημμέλειες απτόμενες, αφενός, της εξωτερικής νομιμότητάς τους και σχετικές με την έλλειψη καθ’ ύλην αρμοδιότητας του εκδότη της κάθε πράξεως, την έλλειψη αιτιολογίας και τη μη τήρηση ουσιωδών τύπων.

Η προσφεύγουσα διατείνεται επίσης ότι υφίστανται πλημμέλειες απτόμενες της εσωτερικής νομιμότητας των επίμαχων πράξεων, σχετικές με ότι τα προσαπτόμενα περιστατικά είναι ανύπαρκτα, τον καθορισμό του διαδίκου που φέρει το βάρος αποδείξεως, την παραβίαση της αρχής της αναλογικότητας, την προσβολή των πολιτικών δικαιωμάτων των τοπικών βοηθών, την κατάχρηση εξουσίας, το ότι οι επίμαχες αποφάσεις ενέχουν διακρίσεις και την ύπαρξη fumus persecutionis, με προσβολή της ανεξαρτησίας του βουλευτή και την απαγόρευση επιτακτικής εντολής με αποδέκτη βουλευτή, καθώς και παραβίαση των αρχών una via electa και non bis in idem, καθόσον ο Πρόεδρος του Ευρωπαϊκού Κοινοβουλίου διαβίβασε στον OLAF στοιχεία περί των πραγματικών περιστατικών εκ των οποίων τεκμαίρεται η ύπαρξη προβαλλόμενων παρατυπιών σχετικών με την προσφεύγουσα.